**STANDARDNI OPERATIVNI POSTUPCI FURRY RESORT-a, obrt za usluge, vl. Mia Grobotek**

Članak 1.

UVODNE ODREDBE

1. Standardni operativni postupci ( u daljnjem tekstu: „SOP“) pisane su smjernice koje uređuju način postupanja i skrbi o životinjama u objektu Furry Resort, obrt za usluge, vl. Mia Grobotek, OIB:58188630570, sa sjedištem u Splitu, Sv. Spasa 9a. (u daljnjem tekstu „Hotel“) u pružanju usluga privremenog smještaja, njege i uljepšavanja mačaka, za čiju je izradu i izmjene odgovorna Mia Grobotek, osnivač.
2. Ovim pravilima o privremenom čuvanju mačaka uređuju se pravni odnosi između Vlasnika mačke i obrta Furry resort.
3. Hotel ima jednu zaposlenu osobu koja skrbi o mačkama. Voditeljica Hotela Mia Grobotek upoznat će svakog zaposlenika koji skrbi o mačkama s detaljima SOP-a i svakom izmjenom i dopunom SOР-a.
4. SOP je objavljen na mrežnim strancima Hotela i u prostoru za prijam mačaka. Sve dopune i izmjene SOP-a pravovremeno će se objavljivati na mrežnim stranicama i u prostoru za prijam mačaka. Prilikom dolaska u Hotel svaki Vlasnik, koji to zatraži, može dobiti ispis SOP-a u fizičkom obliku.
5. SOP je dostupan na uvid osoblju Hotela, Vlasniku ili Opunomoćeniku mačke/mačaka te veterinarskoj inspekciji na zahtjev.
6. Izrazi koji se koriste u ovim pravilima, a imaju rodno značenje, koriste se neutralno i odnose se jednako na muški i ženski rod.

Članak 2.

ODREDBE O TEHNIČKIM SPECIFIKACIJAMA HOTELA

1. Hotel, čiji tlocrt je prilog ovog SOP-a i čini njegov sastavni dio, sastoji se od: prostora za prijam mačaka i vođenje evidencija, prostora za smještaj mačaka, prostora za spremanje sredstava i uređaja opće namjene za čišćenje, pranje i dezinfekciju, prostora za skladištenje hrane za mačke, prostora za pripremu i raspodjelu hrane za mačke, sanitarnog čvora i prostora za čišćenje i pranje posuda za hranu i vodu te terase koja služi kao dodatni skladišni prostor na koji mačke nemaju pristup.
2. Hotel je površine 21,5 m2, nalazi se u prizemlju stambeno-poslovne zgrade sa zasebnim ulazom iz hodnika.
3. Na ulazu u objekt nalazi se natpisna ploča s nazivom, adresom i telefonskim brojem Hotela.
4. Mačke se smještaju u prostrane (100 x 65 x 72 cm), dobro osvjetljene apartmane s mekanim i povišenim ležajem za odmor i spavanje, mjestom za hranjenje, grebalicu, te odvojenim mjestom s pijeskom za obavljanje nužde.
5. Prema željama Vlasnika, te potrebama, naravi i navikama mačke, mačke imaju na raspolaganju prostranu igraonicu s podnim grijanjem, potpuno prilagođenu mačkama - s penjalicama, grebalicama, policama, povišenim mjestima, skrivalicama, tunelima, igračkama, krevetićima. Pitka voda je uvijek dostupna.
6. Noć mačke provode na sigurnom u svojim apartmanima. Osim toga, prostor je i pod 24 satnim nadzorom kamera.
7. Maksimalan kapacitet smještaja je 10 mačaka.

Članak 3.

PRIJAM I SMJEŠTAJ MAČAKA

1. Osnovni uvjeti za boravak mačke u Hotelu:
* da je unazad 12 mjeseci od planiranog zadnjeg dana boravka na čuvanju cijepljena na mačje zarazne bolesti (rinotraheitis, kalici virus, panleukopenija)
* da je unazad 7-14 dana prije prijema na čuvanje tretirana protiv unutarnjih i vanjskih parazita preparatom namijenjenim za mačke (ampula, tablete),
* da je stabilnog zdravstvenog stanja
* da je socijalizirana
1. Mačku je Vlasnik dužan donijeti na boravak u prikladnom transporteru/prijenosniku.
2. Prije primitka mačke u hotel Vlasnik s Hotelom sklapa Ugovor o privremenom smještaju mačke(u daljnjem tekstu: „Ugovor“) čiji sastavni dio je i Evidencijski list koji sadrži najmanje:
* podatke o Vlasniku (ime i prezime, adresa, OIB, kontakt telefon i e-mail adresa)
* podatke o mački (vrsta, pasmina, spol, kastrirana/nekastrirana, dob, ime, mikročip ako ga ima)
* imunoprofilaktičke mjere protiv zaraznih bolesti i tretiranja protiv nametničkih bolesti
* podatke o izabranom veterinaru
* podatke vezane uz zdravlje mačke, uključujući i propisanu terapiju (ako istu mačka uzima)
* posebne napomene vezane za način prehrane, socijalizaciju mačke i drugo.
1. Hotel će omogućiti popunjavanje Evidencijskog obrasca na adresi obrta prilikom preuzimanja mačke ili elektroničkim putem.
2. Ugovorom se Hotel obavezuje pružiti Vlasniku mačke uslugu privremenog  smještaja njegove mačke sukladno ovim pravilima te Pravilniku  o uvjetima kojima moraju udovoljavati objekti za privremeni smještaj kućnih ljubimaca te poštujući Pravilnik o dobrobiti životinja, dok se Vlasnik mačke obavezuje za pruženu uslugu Hotelu platiti naknadu određenu cjenikom.
3. Vlasnik može u pisanom obliku opunomoćiti i neku drugu punoljetnu osobu za dovođenje mačke u Hotel i preuzimanje mačke iz Hotela (Opunomoćenik). U slučaju da mačku dovodi ili preuzima Opunomoćenik, dužan je predočiti punomoć, ako nije dana već prilikom sklapanja Ugovora o privremenom smještaju mačke, i identifikacijsku ispravu s fotografijom. Opunomoćenik uz predočenje osobne iskaznice popunjava i potpisuje evidencijski obrazac. Opunomoćenik je osobno dužan platiti smještaj ukoliko Vlasnik već nije podmirio troškove ili na bilo koji način odbija platiti ili osporiti pretpostavljenu punomoć.
4. Vlasnik mačke potpisom Evidencijskog obrasca dozvoljava fotografiranje i video snimanje mačke za vrijeme boravka u smještaju te daje privolu za korištenje fotografija i video materijala u svrhu slanja Vlasniku te promidžbe i promocije na mrežnim stranicama i društvenim mrežama Hotela, osim ako izričito naznači da to ne želi.
5. Nakon urednog ispunjenja i potpisa Evidencijskog obrasca, potpisivanja Ugovora i uvida u potrebne dokumente (veterinarske potvrde), djelatnik Hotela smješta mačku u njen apartman gdje na raspolaganju ima mekani ležaj za odmor i spavanje, mjesto za hranjenje, grebalicu te odvojeno mjesto s pijeskom za obavljanje nužde. Pijesak/stelja i svježa voda uključeni su u cijenu i konstantno su dostupni mački u njenom apartmanu.
6. Hotel i Vlasnik zadržavaju po jedan primjerak ugovora o privremenom smještaju mačke s evidencijskim listom. Djelatnici Hotela imaju mogućnost uvida u evidencijski list u svako doba. Evidencijski list predočit će se veterinarskim inspektorima na njihov zahtjev.

Članak 4.

DOBROBIT MAČAKA KOJE BORAVE U HOTELU

1. Djelatnici i suradnici obrta obavezni su čuvati i ophoditi se prema mačkama na način da su zaštićeni njihovi životi, zdravlje i dobrobit u skladu važećim zakonima, pravilnicima i deklaracijama o pravima i dobrobiti životinja.
2. Osoblje Hotela koje skrbi o mačkama ima posebno iskustvo u radu s mačkama i naginje ka njihovoj dobrobiti, osposobljeno je za skrb o mačkama. Voditeljica Hotela diplomirana je doktorica veterinarske medicine te se kontinuirano educira radi unaprjeđivanja znanja o pravilnoj skrbi za mačke.
3. Osoblje Hotela koje skrbi o mačkama u obavljanju svojih aktivnosti postupat će savjesno, vodeći se interesima zaštite zdravlja mačaka, dobrobiti mačaka s obzirom na njihove biološke i biheviorističke potrebe te potrebom sprječavanja nanošenja boli, patnje, ozljeda i namjernog izlaganja životinja strahu. Svakoj mački koja boravi u Hotelu osigurava se odgovarajuća njega primjerena dobi i zdravstvenom stanju, uz uvažavanje naputaka Vlasnika o navikama i posebnim potrebama njegove mačke, a koji su navedeni u Evidencijkom listu. Mačke su smještene u sigurnim i čistim prostorima uz primjenu sigurnosnih mjera zaštite od požara i poplave. Osoblje Hotela sa svakom mačkom izgrađuje odnos povjerenja, prepoznaje i uvažava njegove osobitosti i navike, pomaže mački da se za vrijeme boravka u Hotelu osjeća sigurno i opušteno prepoznavanjem znakova straha i stresa, uklanjanjem okidača stresa koliko je to praktično moguće, primjerenom razinom fizičke aktivnosti, socijalizacije i igre te mentalne stimulacije, primjerenom razinom fizičkog kontakta - tješenjem mačke i na druge primjerene načine. Hotel ne primjenjuje metode kažnjavanja mačke.
4. Osoblje Hotela koje skrbi za mačke posebnu će pozornost posvetiti mačkama koje pokažu znakove izražene plašljivosti, znakove agresivnosti, znakove straha od odvajanja uznemirenosti, mačkama kod kojih se pojave znakovi bolesti te mačkama kod kojih se pojave znakovi gravidnosti ili tjeranja.
5. Ako se za vrijeme boravka u Hotelu pokaže da je mačka agresivna, da uznemiruje druge mačke ili predstavlja opasnost za život, zdravlje ili imovinu, ili da zbog svoje plašljivosti ne može boraviti s drugim mačkama u zajedničkim prostorima Hotela, ako je mačka napadnuta/ozlijeđena ili pokaže znakove bolesti, mački će se do dolaska Vlasnika osigurati odvojeni boravak u unutarnjem prostoru Hotela, a po potrebi (osobito u slučaju ozlijede ili bolesti, odnosno ako ponašanje mačke predstavlja povećanu opasnost za sigurnost i zdravlje), mački će se omogućiti zdravstvena zaštita veterinara po odabiru Vlasnika(navedeno u Evidencijskom listu) koji će procijeniti je li potrebno primijeniti odgovarajući medicinski postupak te dati uputu za daljnje postupanje sa mačkom, a čije troškove pregleda snosi Vlasnik.
6. Za svaku mačku koja je pod terapijom potrebno je voditi evidenciju o davanju lijekova ili drugih preparata prema podacima iz evidencijskog obrasca.
7. Ako Vlasnik mačke nije popunio podatke o lijekovima u evidencijski obrazac te nije osigurao lijekove, Hotel ne preuzima nikakvu odgovornost za eventualne posljedice.
8. Hotel se obavezuje na čuvanje mačaka unutar ograđenog prostora kako bi se onemogućilo nekontrolirano kretanje mačaka.

Članak 5.

AKTIVNOSTI I USLUGE KOJE SU NA RASPOLAGANJU MAČKAMA U HOTELU

1. Mačke koje borave u Hotelu izvode se na igru, druženje i socijalizaciju u zatvoreni prostor Hotela dva puta dnevno u trajanju od po najmanje 1 sat. Mačke imaju na raspolaganju prostranu igraonicu s podnim grijanjem, potpuno prilagođenu mačkama - s penjalicama, grebalicama, policama, povišenim mjestima, skrivalicama, tunelima, igračkama, krevetićima. Pitka voda je uvijek dostupna.
2. Mačkama koje borave u Hotelu na raspolaganju su spa i wellness usluge njege i uljepšavanja na dodatan zahtjev Vlasnika kao što su češljanje, raspetljavanje dlake, njega krzna, njega ušiju, šišanje, kupanje, njega mekuši i drugo, a provodi ih stručno osoblje Hotela(doktorica veterinarske medicine). Usluge se dodatno naplaćuju po važećem cjeniku koji je dostupan na mrežnim stranicama i društvenim mrežama Hotela te u samom prostoru Hotela. Svi preparati i pribor koji se koriste za njegu su primjereni i namijenjeni za njegu mačaka sukladno pasmini i individualnim potrebama.

Članak 6.

HRANJENJE

1. Za vrijeme boravka na smještaju mačka će biti hranjena hranom:
* Suhom i mokrom koju dostavi Vlasnik po rasporedu i u količini koju isti odredi prema Evidencijskom listu; ili
* Suhom i mokrom koju osigura Hotel prema prihvaćenom odabiru Vlasnika mačke uz dodatne troškove prema cjeniku.
1. Hranjenje mačke hranom koju osigurava Hotel obavlja se u dozama koje je prema vrsti i težini mačke preporučio proizvođač hrane, ako drukčije nije dogovoreno s Vlasnikom i zabilježeno u evidencijskom listu.
2. Ukoliko Vlasnik ne dostavi dovoljno hrane za cjelokupno vrijeme čuvanja mačke, mačka će biti hranjena hranom koju osigura Hotel, u količini prema uputama o hranjenju koje je navedeno na pakiranju, osim ako Vlasnik nije odlučio drugačije, a Vlasnik se obvezuje podmiriti troškove prema cjeniku.
3. Suha i mokra hrana se skladišti na suhom, čistom i tamnom mjestu. Mokra hrana koja nije pojedena u roku od 2h od hranjenja se baca i ne skladišti se za kasniju upotrebu.
4. Svaka mačka ima osigurane svoje zdjelice za hranu i vodu.
5. Svakoj mački osigurat će se dovoljna količina pitke vode namijenjene konzumaciji ljudi te pristup pijesku.

Članak 7.

DNEVNE KONTROLE

1. Za vrijeme boravka mačke u prostoru Hotela, osoblje koje skrbi za mačke obavlja kontrole minimalno 3 puta dnevno. U slučaju specifičnih osobina ili potreba mačke, periodički obilasci i drugačiji oblici neposrednog kontakta mogu biti učestaliji i duži.

Članak 8.

ODRŽAVANJE ČISTOĆE I TEHNIČKE ISPRAVNOSTI HOTELA

1. Površine unutarnjih prostora Hotela u kojima borave mačke izrađene su od materijala koji se lako čiste, peru i dezinficiraju.
2. Unutarnji prostor za smještaj mačaka, apartmani, sva vrata i prozori pregledavaju se svaki dan radi prepoznavanja potrebe za mogućim popravcima.
3. Električna i druga oprema Hotela (sustav podnog grijanja, bojleri, ventilacijski sustav, nadzorne kamere, klima uređaji) redovito se promatra i pregledava, a u slučaju potrebe osoblje Hotela kontaktira stručnu osobu za popravak i servis.
4. Deratizacija i dezinsekcija cijelog Hotela obavlja se prema rasporedu stambeno-poslovnog objekta u kojem je smješten Hotel od strane nadležne osobe registrirane za obavljanje takve djelatnosti.
5. Apartmani u kojem borave mačke čiste se svakodnevno po potrebi, a najmanje 2 puta dnevno u vrijeme kada mačke u njima ne borave. Čišćenje podova apartmana uključuje čišćenje prostora od izmeta, razbacane hrane, prolivene tekućine i čišćenje dlaka.
6. Prostor za pripremu hrane pere se prije i poslije pripremanja jela za mačke.
7. Ostale unutarnje prostorije čiste se jednom dnevno, a temeljito dezinficiraju jednom tjedno.
8. U postupcima čišćenja i dezinfekcije koriste se sredstva koja nakon ispiranja i sušenja nemaju štetan učinak na zdravlje mačaka. Za vrijeme pranja i dezinfekcije prostora Hotela, mačke će biti udaljene kako ne bi došle u kontakt sa sredstvima za čišćenje i dezinfekciju.
9. Mačke nemaju pristup prostoru za pripremu hrane i tehničkim prostorijama.
10. Posude za hranu peru se nakon svakog hranjenja. Posude za vodu peru se jednom dnevno.
11. Prostirke i drugi tekstil peru se svaka 3 dana, a svakako se mijenjaju prije dolaska nove mačke.
12. Grebalice se svakodnevno usisavaju, a igračke se dezinficiraju i peru jednom tjedno.
13. Nakon odlaska svake mačke, a prije prijema nove mačke, svaki apartman se temeljito čisti i dezinficira sredstvom ECOCID S, mačji wc se dezinficira sredstvom na bazi klora, te se strojno i uz dodatak dezinficijensa peru sve podloge, krevetići i zdjelice.
14. Kante za odlaganje otpada drže se u zatvorenoj prostoriji kojoj mačke nemaju pristup. Otpad se odlaže izvan Hotela u za to predviđene spremnike.
15. Osoba odgovorna za održavanje čistoće u objektu je vlasnica Hotela.

Članak 9.

POSTUPCI U SLUČAJU UGINUĆA

1. U slučaju uginuća mačke za vrijeme boravka u Hotelu, osoba koja je zatekla uginulu mačku sastavit će zapisnik o smrti u kojem će se zabilježiti vrijeme i položaj u kojem je mačka nađena te mačku prekriti kako ga druge mačke ne bi gledale ili ga premjestiti u izoliranu prostoriju. Po zbrinjavanju mačke, zaposlenik koji skrbi o mački će pregledati evidencijski list uginule mačke kako bi utvrdio postoje li posebne želje Vlasnika u slučaju smrti mačke te kontaktirati Vlasnika kako bi potvrdio njegove želje vezane uz daljnje postupanje s lešinom.
2. U slučaju da Vlasnik želi da Hotel zbrine uginulu mačku, zaposlenik koji brine o mačkama kontaktirat će ustanovu nadležnu za zbrinjavanje uginulih životinja te dogovoriti daljnje postupke vezane za uginulu mačku, a sve prema pisanoj uputi Vlasnika mačke.
3. U slučaju da Vlasnik želi sam zbrinuti uginulog mačku, Hotel će držati mačku do dolaska i preuzimanja mačke od strane Vlasnika, ali ne dulje od 5 sati računajući od upućivanja poziva Vlasniku, a u posebno opravdanim slučajevima (kao što su boravak Vlasnika izvan granica Republike Hrvatske) Hotel i Vlasnik se mogu dogovoriti da se mačka zadrži do maksimalno 10 sati od trenutka kada je utvrđeno da je mačka uginula. Ne preuzme li Vlasnik uginulu mačku unutar navedenih rokova, Hotel će po proteku rokova kontaktirati ustanovu nadležnu za zbrinjavanje uginulih životinja i dogovoriti otpremu lešine.

Članak 10.

ODLAZAK MAČKE IZ HOTELA

1. Pri odlasku mačke iz Hotela, djelatnik obrta mačku/e predaju isključivo Vlasniku mačke ili Opunomoćeniku ako ga je isti i predao u transporteru/prijenosniku u kojem je dovezena. Djelatnik obrta zadržava pravo uskraćivanje predaje mačaka trećim osobama koje nemaju pisanu punomoć Vlasnika mačke.
2. Opunomoćena osoba koja će preuzeti mačke mora imati važeći identifikacijski dokument s fotografijom. Obrt ne snosi nikakvu odgovornost nakon preuzimanja mačke sa smještaja.
3. Prije odlaska mačke sa čuvanja, obrt će izdati potvrdu o predaji mačke Vlasniku.

Članak 11.

PONOVNI DOLAZAK I PRODULJENJE BORAVKA MAČKE

1. Pri ponovnom dolasku mačke odnosno produljenju boravka primjenjuju se u tom trenutku važeća pravila i cjenik. Boravak je moguće produžiti samo ako za to postoje prostorni kapaciteti.
2. Produljenje boravka moguće je supotpisom evidencijskog obrasca ukoliko se u njemu uneseni podaci ne mijenjaju, odnosno podmirenjem računa.
3. Vlasnik mačke je pri ponovnom dolasku dužan ispuniti evidencijski obrazac.

Članak 12.

TROŠKOVI SMJEŠTAJA I DRUGI TROŠKOVI

1. Naplata boravka mačke na smještaju (kao i drugih zatraženih usluga), izvršit će se u dva navrata; 50% iznosa uplaćuje se po ponudi prilikom rezervacije, a preostali iznos najkasnije na dan primanja mačke na čuvanje, prema važećem cjeniku na dan uplate rezervacije.
2. Ako Vlasnik mačke ne dođe po svoju mačku u dogovoreno vrijeme, a o promjeni ne obavijesti Hotel, svaki idući dan naplaćuje se u dvostrukom iznosu.
3. U slučaju izvanrednih odlaska veterinaru, Vlasnik mačke obavezuje se podmiriti sve veterinarske troškove.

Članak 13.

CJENICI USLUGA

1. Cjenik kategorizacija usluga objavit će se na mrežnim stranicama Hotela, na društvenim mrežama i dostupan je na recepciji.
2. Hotel zadržava pravo promjene cijena.
3. Vlasnik mačke potpisom evidencijskog obrasca potvrđuje da je upoznat sa sadržajem te da prihvaća i razumije cjenik.

Članak 14.

ZAVRŠNE ODREDBE

1. Ako se Vlasnik mačke ne odazove, odnosno ne dođe po svoju mačku u roku od 3 dana od dana kad je trebao preuzeti svoju mačku, bit će prijavljen nadležnom tijelu za napuštanje i zanemarivanje kućnih ljubimaca sukladno Zakonu o zaštiti o zaštiti životinja i Kaznenom zakonu. Napuštanje kućnih ljubimaca kažnjava se kaznom zatvora u trajanju od 1-2 godine prema članku 205a. Kaznenog zakona.
2. Ako Vlasnik u roku od 14 dana od dana kada je bio dogovoren termin za preuzimanje, ne dođe po svoju mačku, mačka sa smatra napuštenom životinjom te postaje vlasništvo Hotela i bit će udomljena kod drugih Vlasnika prema Zakonu o zaštiti životinja u suradnji s nadležnim skloništem za životinje. Troškovi smještaja mačke u razdoblju od 14 dana biti će obračunati na teret Vlasnika mačke.
3. Hotel ne snosi nikakvu odgovornost za infektivna i parazitska oboljenja i bolesti koje su nastale prije dolaska na čuvanje, a mačka je bila u stadiju inkubacije, kao i ukoliko je do istog došlo tijekom boravka na smještaju.
4. Obrt nije odgovoran za promjene u zdravstvenom stanju mačke, što uključuje promjene uslijed neke nezgode, osim ukoliko je isto skrivljeno pružanjem usluga obrta  protivno pravilima.
5. Za slučaj spora između Vlasnika mačke i obrta ugovara se nadležnost Općinskog građanskog suda u Splitu.
6. SOP i cjenik nalaze se na recepciji obrta.
7. SOP stupaju na snagu danom donošenja.

  U Splitu, 25.03.2025.

 FURRY RESORT

obrt za usluge,

vl. Mia Grobotek,

Sv. Spasa 9a, 21000 Split

OIB:58188630570
Matični broj obrta: 98983326

   e-mail:  furryresortsplit@gmail.com

kontakt: 091 6088 979

Prilog 1.

-Tlocrt objekta za privremeni smještaj mačaka, etaža prizemlje stambeno – poslovne zgrade